Document ID: /roh_data/filtered/fineweb-2-filterrobots_roh.jsonl.gz/45334

In lündeschdi, ils 2 october 2023, müda nossa pagina d'internet!
Dimena be nu trer ün sagl cur cha la pagina üsiteda survain tuot in üna vouta ün'otra vista. Nus sperains cha la nouva pagina facilitescha a tuottas e tuots la tschercha e retschercha e'ns allegrains dad udir voss resuns.
Chi est tü?
Eu n’ha passantà mi’infanzia a Ftan. Uossa stuna a Cuoira cun mia famiglia. Davo fat la patenta da magistra primara e dat ün pêr ons scoula, n’haja stübgià romanistica. Pel mumaint instruischa rumantsch a l’Institut otalpin.
Che es tia lectüra prediletta?
Leger legia jent da tuotta sorts. Da poesias fin ad artichels da gazetta. Fascinada suna impustüt da quai chi’m fa tschüffer la pel giallina. Pelplü cur cha’ls pleds plajan impissamaints in spüra bellezza. Eir gös litterars fan bain tanteraint, schi nun es da sfender massa il cheu! Ed umur e satira sun ün pa sco’l sal e paiver.
Chenün pled rumantsch nu dschessast tü mai davant teis uffants?
Mal dir. Ed ün per rumantsch? Pleds ed expressiuns chi ferischan e discrimineschan ad inchün in ün möd maglin am sgrischan s’inclegia. Ma adüna nu’s pensa propcha quai chi’s disch. Plü privlus es quel chi pensa e tascha. Eu crai ch’impustüt ils uffants cun lur dun intuitiv sapchan disferenzchar fich bain tanter lufs prus ed agnels curaschus e sfruntats e nu piglian tuot pel pled.
Che significha il Chalender Ladin per tai?
Il Chalender Ladin es ün spejel chi reflectescha il möd da pensar e da viver e la lingua dals Ladins davent dal cumanzamaint dal 20avel tschientiner fin uossa. Cun sfögliar i’ls chalenders badast co cha’l temp s’müda be planin. Id es üna funtana da savair preziusa chi main’adüna darcheu a la surfatscha nouvas surpraisas da temps passats ed actuals chi sbuorflarà bain amo lönch. E chi fa part da mai e da mincha Ladina e Ladin.
La suprastanza disch ün grand grazcha fich a Bettina Vital per la granda lavur prasteda e giavüscha ün bun cumanzamaint ad Uorschla Natalia Caprez Brülhart!